มีโอกาสไปกินอาหารจีนที่ร้านอาซ้อหูฉลาม สาขาเรียบทางด่วนรามอินทรา 30 ค่ะถ้าจำไม่ผิดน่าจะเป็นสาขาใหม่ค่ะ ร้านนี้จะมีทั้งติ๋มซำและอาหารจานเดียว เท่าที่ได้ทานร้านนี้อาหารทะเลสด คุณภาพดี รสชาติอร่อยมาตรฐานและบริการดีค่ะ 

ขอเริ่มด้วยติ๋มซำค่ะ
ขนมจีบกุ้ง(80 บาท)
ส่วนตัวคิดว่าขนมจีบร้านนี้ทำมาได้ดีค่ะ เนื้อกุ้งเด้งและให้มาเป็นตัวๆ รสชาติอร่อยมาตรฐาน แต่คิดว่าราคาค่อนข้างสูงไปนิดมีแค่ 2ลูกค่ะ

ก๋วยเตี๋ยวหลอดหมู (70 บาท)
จานนี้รู้สึกว่ารสชาติมาตรฐานทั่วไป ไม่โดดเด่นค่ะ แต่เป็นรสที่ทานง่ายค่ะ

ขาห่านนึ่ง (70 บาท)
ตัวขาห่านนึ่งมาได้นิ่มและเปื่อย ด้านบนของขาจะมีเนื้อหมูด้วยหมูทำได้เด้งดีค่ะและพันด้วยฟองเต้าหู้ รวมๆอร่อยตามมาตรฐานของเมนูประมาณนี้ แต่ไม่ถึงขนาดประทับใจ

ต่อด้วยอาหารจานเดียวค่ะ
หนวดมังกร จานเล็ก (200 บาท)
จานนี้เป็นเมนูแนะนำของทางร้านนะคะ จะเป็นการนำเห็ดไปทอดค่ะ ความรู้สึกเหมือนทานหมูหยองเส้น กรอบๆ ทานเพลินๆดีค่ะ

ลิ้นเป็ดทอดกระเทียม (200 บาท)
ส่วนตัวเป็นคนไม่ค่อยชอบทานลิ้นเป็ดค่ะ แต่ที่บ้านบอกว่าอร่อยดีค่ะ เค็มๆกรึบๆ

ยำแมงกระพรุน (200 บาท)
จานนี้จะเป็นแบบยำไทยนะคะ แต่ขอบอกว่าเผ็ดมาก เผ็ดจนทานไม่ไหว จนต้องขอให้ทางร้านช่วยปรุงให้ใหม่ แต่พอนำกลับมาก็ยังเผ็ดอยู่ค่ะ หากใครชอบเมนูแนวยำต่างๆและทานเผ็ดมากไม่ได้ อาจจะต้องย้ำกับทางร้านนิดนึงค่ะ
 
บะหมี่ราดหน้าฮ่องกง (250 บาท)
ส่วนตัวคิดว่าจานนี้อร่อยค่ะ เส้นจะมีหอมกลิ่นไหม้ของกระทะนิดๆ น้ำ ราดก็หอม กลมกล่อมค่ะ วัตถุดิบที่นำมาปรุงนับว่าคุณภาพดีเลยทีเดียว กุ้งและเห็ดชิ้นใหญ่มาก

กุ้งแชบ๊วยผัดพริกเกลือ (300 บาท)
จานนี้จะเอากุ้งไปทอดและมาผัดซอส กุ้งสดตัวใหญ่ เนื้อเด้งดีค่ะทานได้ทั้งตัว ส่วนรสชาติคิดว่ามาตรฐานทั่วไป แต่ประทับใจในคุณภาพค่ะ

ปูเนื้อผัดขิงต้นหอม (1800 บาท)
ปูตัวใหญ่มากเนื้อเยอะแน่นๆ สดมากค่ะ เนื้อจะหวานๆ จานนี้อร่อยค่ะประทับใจ แต่ราคาแอบสูงไปค่ะ

สรุปภาพรวมคิดว่า รสชาติดีมาตรฐาน อาหารมาไว การบริการดี คุณภาพดีอาหารทะเลสด เนื้อเน้นๆ แต่ราคาค่อนข้างสูงไปค่ะ ราคาข้างต้นยังไม่รวมค่าบริการอีก 10% รวมแล้วมื้อนี้หมดไป 3,751 บาท ส่วนตัวคิดว่าราคาประมาณนี้มีตัวเลือกอื่นอีกเยอะ ราคาบางจานคิดว่าสูงไป คงขอเป็นโอกาสพิเศษนานๆมาทานดีกว่าค่ะ ร้านนี้มีที่จอดรถนะคะแต่ลานไม่กว้างมาก